Kuusi puolustuskonserni Patrian palveluksessa ollutta entistä johtajaa on saanut ankaran syytteen viiden vuoden takaisista Slovenian panssariajoneuvokaupoista. Rikosnimikkeinä ovat törkeä lahjusten antaminen ja yritysvakoilu.

Itävallassa ja Sloveniassa on jo aiemmin nostettu syytteitä samassa asiakokonaisuudessa. Suomen keskusrikospoliisi ja suomalaiset syyttäjät ovat olleet tiiviissä yhteistyössä itävaltalaisten ja slovenialaisten kollegojensa kanssa.

Suomessa syytteen saa nyt kaikkiaan kuusi eri henkilöä. He kaikki ovat kiistäneet syyllistyneensä rikokseen.

Syytteessä Patrian entisiä ykkösnimiä

Törkeästä lahjusten antamisesta epäillään viittä Patria-konsernin palveluksessa ollutta henkilöä.

- Syytteen saavat muiden joukossa emoyhtiö Patria Oyj:n silloinen toimitusjohtaja Jorma Wiitakorpi, tytäryhtiö Patria Vehicles Oy:n silloinen toimitusjohtaja Heikki Hulkkonen sekä Slovenian-kaupasta vastannut myyntipäällikkö, valtionsyyttäjä Jukka Rappe kertoo Yle Uutisille.

Yritysvakoilusta puolestaan syytetään neljää Patria Vehicles Oy:n palveluksessa ollutta henkilöä.

- Päähuomion kohteena ovat Hulkkonen ja muun muassa maajohtajaksi kutsuttu Slovenian-myyntipäälikkö, joka on käytännössä tästä projektista huolehtinut, Rappe sanoo.

Yle Uutiset ei yrityksistä huolimatta ole tavoittanut Wiitakorpea ja Hulkkosta kommentoimaan syytteitä.

Syyttäjä: Pääministeri Jansalla kytkös juttuun lähipiirinsä kautta

Valtiosyyttäjä Rappe ei suostu paljastamaan, ketkä sitten hänen mielestään ovat epäiltyjen lahjusten ottajat.

- Syytteessä on kysymys siitä, että epäilemme annetun lahjuksia useammankin slovenialaisen virkamiehen ja sotilaan toiminnasta.

- Keskeistä on kuitenkin, että näitä lupauksia ja joiltain osin myös maksuja ei saadun selvityksen mukaan ole tapahtunut suoraan näille kyseisille henkilöille vaan heidän lähipiiriinsä kuuluville tahoille.

- Lahjontahan on rangaistavaa myös silloin, jos lahjottavan virkamiehen toiminnasta annetaan lahjus jollekin toiselle henkilölle olettaen että tämän toisen henkilön ja kyseisen virkamiehen välillä on läheinen suhde.

Onko Slovenian entistä pääministeriä Janez Jansaa lahjottu?

- Sellaista näyttöä meillä ei ole, että rahaa olisi pääministeri Jansalle siirtynyt. Mutta hän on kyllä niiden henkilöiden joukossa, joitten toimintaan tämä epäilty lahjonta liittyy.

- Tämän tarkemmin en voi syytteen sisällöstä tässä vaiheessa puhua, koska ne tiedot ovat salassa pidettäviä oikeudenkäynnin alkuun.